b'\n_START_ARTICLE_\nPala\xc4\x8da Katsura\n_START_SECTION_\nKatsura Rikyu\n_START_PARAGRAPH_\nSagradio ju je u prvim desetlje\xc4\x87ima 17. stolje\xc4\x87a Kabori Enshu, majstor \xc4\x8dajne ceremonije (cha-no-yu rituala) i graditelj koji je nastojao izraziti svoje ideale rusti\xc4\x8dne jednostavnosti i slikovite prirode na \xc5\xa1iroj osnovi nego \xc5\xa1to se do tada poku\xc5\xa1avalo. Sastoji se od triju glavnih sastavnih zgrada koje su povezane na nepravilan i neposredan na\xc4\x8din, Ko-shoin, Chu-shoin, i Shin-goten. Prva je izvedena u sve\xc4\x8danijem stilu shoin. Tu se nalaze dvije velike sobe za goste s prednje strane, soba za grijanje sa \xc5\xbeeravnikom i soba za okrepu._NEWLINE_Ostale dvije su u intimnijem stilu sukiya (nazvano po majstoru \xc4\x8dajne ceremonije iz 16. stolje\xc4\x87a Sen no Rikyu). Ve\xc4\x87 od 14. stolje\xc4\x87a obrazovano plemstvo sve je vi\xc5\xa1e odbijalo kitnjastu rasko\xc5\xa1 gradske pala\xc4\x8de u korist arhitekture koja je prvenstveno zami\xc5\xa1ljena da se skladno uklopi u prirodnu okolinu. Podrijetlo sukiye su seoska ku\xc4\x87a i planinska koliba, \xc4\x8dija je estetika bila ve\xc4\x87 sa\xc5\xbeeta u ceremonijalnoj \xc4\x8dajnoj kolibi koja je slu\xc5\xbeila za odr\xc5\xbeavanje \xc4\x8dajne ceremonije kojom je Japan i danas nadaleko poznat._NEWLINE_Chu-shoin, srednji blok, poprima vi\xc5\xa1e karakter \xc4\x8dajne kolibe. Sobe su manje nego u drugim blokovima, a jedna soba ima loko-nama, ni\xc5\xa1u gdje je izlo\xc5\xbeen jedini ornament._NEWLINE_Shin-goten, stra\xc5\xbenji blok, je nepravilan mozaik soba pravokutnog tlocrta, upotrijebljenih kao spavaonice, praonice i sli\xc4\x8dno. Na sjevernoj strani pripojene su mu prostorije za poslugu._NEWLINE_Katsura Rikyu je najpoeti\xc4\x8dnije ostvarenje ideal sukiya \xe2\x80\x93 spoj ku\xc4\x87e i vrta. Taj vrt se smatra najljep\xc5\xa1im vrtom svoje vrste. Kamene staze polo\xc5\xbeene na tradicionalni na\xc4\x8din prelaze preko vrta s mahovinom prema Ko-shoinu. Svaki je kamen dio preciznog cjelokupnog plana vrta._NEWLINE_Zgrade u Katsuri konstruirane su od lake drvene gra\xc4\x91e, za krov je upotrijebljena trokutasta drvena greda, a zatvorene su ravnim zidovima bez stupova, konzola, temeljnog podija i poduprtog trijema u kineskom stilu. Intimnost, gotovo pre-bri\xc5\xbeljivo smi\xc5\xa1ljena, daje osnovni ton. Od po\xc4\x8detka su sobe i ni\xc5\xa1e bile zastrte mno\xc5\xa1tvom tatamija ili prostira\xc4\x8da od ri\xc5\xbeine slame, za sjedenje i le\xc5\xbeanje, kojima se pokrivao pod u svim prebivali\xc5\xa1tima. Drvo je ostalo neobra\xc4\x91eno, ponekad je zadr\xc5\xbealo \xc4\x8dak i koru. Ljepota proporcija i dopadljivost prirodnog materijala govore sami za sebe.\n_START_SECTION_\nShokintei\n_START_PARAGRAPH_\nShokintei (\xe6\x9d\xbe\xe7\x90\xb4\xe4\xba\xad) ili "Paviljon borovih harfi" podijeljen je iznutra u terminima \xc4\x8dajne ceremonije koji cvate od 13. stolje\xc4\x87a. Sobe pru\xc5\xbeaju samo najjednostavniji komfor. Njihova ljepota je u konstrukciji, a ornamenti se pojavljuju samo u ni\xc5\xa1ama Toko-no-ma, gdje se izla\xc5\xbeu cvije\xc4\x87e ili umjetni\xc4\x8dka djela za kontemplaciju. Sve\xc4\x8danost \xc4\x8daja iziskuje prije svega mirno\xc4\x87u u kojoj treba odbaciti usiljenost dru\xc5\xa1tvenog \xc5\xbeivota. Prednji ulaz paviljona Shokintei, kao i ulazi drugih zgrada, uokviruje pogled na vrt tako da krajobraz nadomje\xc5\xa1ta zidne pejza\xc5\xbee ki\xc4\x87ene pala\xc4\x8de.'